b'\n_START_ARTICLE_\nEspanjan Grand Prix 2009\n_START_SECTION_\nAika-ajot\n_START_PARAGRAPH_\nKauden ensimm\xc3\xa4isen Euroopassa ajettavan kilpailun paalupaikalta l\xc3\xa4hti kolmannen kerran t\xc3\xa4ll\xc3\xa4 kaudella Brawnin Jenson Button, joka ehti l\xc3\xa4hte\xc3\xa4 nopealle kierrokselleen pari sekuntia ennen ajan umpeutumista kolmannessa aika-ajo-osiossa. Toisesta ruudusta starttasi Sebastian Vettel ja kolmannesta Rubens Barrichello. Nelj\xc3\xa4nnest\xc3\xa4 ruudusta l\xc3\xa4hti Felipe Massa ja viidennest\xc3\xa4 Mark Webber._NEWLINE_Molemmat suomalaiset Kimi R\xc3\xa4ikk\xc3\xb6nen ja Heikki Kovalainen j\xc3\xa4iv\xc3\xa4t jo ensimm\xc3\xa4iseen aika-ajo-osioon. R\xc3\xa4ikk\xc3\xb6nen teki aika-ajoissa taktiikkavirheen, kun h\xc3\xa4n ajoi aikakierroksensa ensimm\xc3\xa4isen osion alussa ja luuli aikansa riitt\xc3\xa4v\xc3\xa4n jatkoon. H\xc3\xa4n ei tullut radalle en\xc3\xa4\xc3\xa4 osion loppupuolella, jolloin monet paransivat viel\xc3\xa4 aikaansa ja pudottivat Kimin 16. sijalle ja ulos jatkosta. Edellisen kerran R\xc3\xa4ikk\xc3\xb6nen j\xc3\xa4i ensimm\xc3\xa4iseen aika-ajo-osioon vuoden 2006 Bahrainin GP:ss\xc3\xa4._NEWLINE_Ferrarilla olisi kuitenkin riitt\xc3\xa4nyt vauhtia paremmille sijoituksille, kuten Massan vauhti osoitti. _NEWLINE_Heikki Kovalaisen ja McLaren-tallin vauhti taas ei riitt\xc3\xa4nyt korkeammille sijoille, vaikka h\xc3\xa4nell\xc3\xa4 oli mahdollisuus ajaa nopeita kierroksia. Tallikaveri Lewis Hamilton p\xc3\xa4\xc3\xa4si toiseen aika-ajo-osioon, mutta oli siell\xc3\xa4 vasta 14. ja karsiutui jatkosta.\n_START_SECTION_\nKilpailu\n_START_PARAGRAPH_\nEspanjan osakilpailua oli tullut seuraamaan l\xc3\xa4hes 100 000 katsojaa paikanp\xc3\xa4\xc3\xa4lle. Kilpailuun startattiin Jenson Buttonin johdolla, mutta heti ensimm\xc3\xa4isen mutkan j\xc3\xa4lkeen k\xc3\xa4rkeen nousi tallikaveri Rubens Barrichello. My\xc3\xb6s Felipe Massa pystyi ohittamaan Sebastian Vettelin nousten kolmanneksi._NEWLINE_Toiseen mutkaan kehkeytyi pienimuotoinen joukkokolari, jonka osatekij\xc3\xa4n\xc3\xa4 oli kuudennesta sijasta Fernando Alonson kanssa taistellut Nico Rosberg. Ohittaessaan Alonsoa, Rosberg valui hieman leve\xc3\xa4ksi ja palatessaan radalle h\xc3\xa4n t\xc3\xb6yt\xc3\xa4isi takaa tulleen Jarno Trullin hiekalle. Trulli kiihdytti hiekalta suoraan poikittain radalle muiden autojen eteen ja takaa tullut Adrian Sutil t\xc3\xb6rm\xc3\xa4si rajusti Trullin auton nokkaan, mink\xc3\xa4 seurauksena h\xc3\xa4n p\xc3\xa4\xc3\xa4tyi hiekalle ja jotui yhdess\xc3\xa4 Jarno Trullin kanssa keskeytt\xc3\xa4m\xc3\xa4\xc3\xa4n kilpailun. Samassa tilanteessa kolaroivat my\xc3\xb6s kesken\xc3\xa4\xc3\xa4n molemmat Toro Rosson kultettajat S\xc3\xa9bastien Buemi ja Bourdais. Bourdais t\xc3\xb6rm\xc3\xa4si jarruttaessaan suoraan tallikaverinsa per\xc3\xa4\xc3\xa4n ja lensi hieman h\xc3\xa4nen autonsa p\xc3\xa4\xc3\xa4lleen keskeytt\xc3\xa4en samalla molempien kilpailun. Radalle j\xc3\xa4i niin paljon romua ja hiilikuidun palasia, ett\xc3\xa4 turva-auton per\xc3\xa4ss\xc3\xa4 jouduttiin menem\xc3\xa4\xc3\xa4n kuusi kierrosta. Kimi R\xc3\xa4ikk\xc3\xb6nen hy\xc3\xb6tyi tilanteesta ja pystyi nousemaan 10. sijalle ja Heikki Kovalainen 11. sijalle._NEWLINE_Molempien suomalaisten kilpailu kuitenkin keskeytyi hyvin \xc3\xa4kki\xc3\xa4, kun Kovalaisen autosta hajosi vaihdelaatikko ja h\xc3\xa4n joutui tulemaan varikolle ja keskeytt\xc3\xa4m\xc3\xa4\xc3\xa4n kilpailun vain seitsem\xc3\xa4n kierroksen j\xc3\xa4lkeen. Tallikaveri Lewis Hamilton taas oli kilpailussa yhdeks\xc3\xa4s ja j\xc3\xa4i niukasti ilman pisteit\xc3\xa4. R\xc3\xa4ikk\xc3\xb6nen taas ehti ajaa takaa yhdeks\xc3\xa4nten\xc3\xa4 ajanutta Nick Heidfeldia 17. kierroksen verran, kunnes h\xc3\xa4nen autonsa yll\xc3\xa4tt\xc3\xa4en hyytyi ja Kimi jouti keskeytt\xc3\xa4m\xc3\xa4\xc3\xa4n kilpailun kaasukontrolliin tulleen vian vuoksi. Tallitoveri Felipe Massa olisi pystynyt taistelemaan loppuun asti nelj\xc3\xa4nnest\xc3\xa4 sijasta, mutta muutamaa kierrosta ennen loppua h\xc3\xa4nen autonsa telemetria viestitti, ett\xc3\xa4 polttoainetta ei olisi ollut tarpeeksi kisan loppuun saakka ajamiseksi. Talli kehotti Massaa hidastamaan vauhtiaan merkitt\xc3\xa4v\xc3\xa4sti, jotta polttoainetta s\xc3\xa4\xc3\xa4styisi. Takana ollut Sebastian Vettel p\xc3\xa4\xc3\xa4si Massasta ohi ja my\xc3\xb6s useiden sekuntien p\xc3\xa4\xc3\xa4ss\xc3\xa4 ollut Fernando Alonso ehti ohittaa Massan, koska Alonso ajoi viisi sekuntia nopeampia kierrosaikoja. Massa p\xc3\xa4\xc3\xa4si maaliin niukasti kuudentena pari sekuntia ennen l\xc3\xa4hiet\xc3\xa4isyydelle ehtinytt\xc3\xa4 Nick Heidfeldia. Kisan j\xc3\xa4lkeen paljastui, ett\xc3\xa4 todellisuudessa Massan autoon saatiin tankattua oikea m\xc3\xa4\xc3\xa4r\xc3\xa4 polttoainetta, mutta auton laitteisto n\xc3\xa4ytti polttoaineen m\xc3\xa4\xc3\xa4r\xc3\xa4n virheellisesti liian v\xc3\xa4h\xc3\xa4iseksi. Hidastelu viimeisill\xc3\xa4 kierroksilla oli siis turhaa ja auton pys\xc3\xa4ytt\xc3\xa4minen radan varteen ruutulipun j\xc3\xa4lkeen ei johtunut polttoaineen loppumisesta, vaan oli pelk\xc3\xa4st\xc3\xa4\xc3\xa4n varokeino._NEWLINE_Kilpailun voittoon ajoi jo nelj\xc3\xa4nnen kerran t\xc3\xa4ll\xc3\xa4 kaudella Brawn GP:n Jenson Button. Kaksoisvoiton tallille varmisti Rubens Barrichello, joka menetti kilpailun alkupuolella k\xc3\xa4rkisijansa Buttonille, koska h\xc3\xa4n siirtyi kesken kisan k\xc3\xa4ytt\xc3\xa4m\xc3\xa4\xc3\xa4n tallikaveriaan parempaa kahden varikkok\xc3\xa4ynnin taktiikkaa, kun taas Barrichello pys\xc3\xa4htyi kilpailun aikana kolme kertaa. Kolmanneksi ajoi Red Bull-tallin Mark Webber ja tallikaveri Sebastian Vettel oli nelj\xc3\xa4s. Viidenneksi ajoi kotikilpailussaan Fernando Alonso. Toyotat jatkoivat pisteputkeaan sijoittumalla sijoille kuusi ja seitsem\xc3\xa4n'